CELEX: 62019TN0132
Language: el
Date: 2019-02-26 00:00:00
Title: Υπόθεση T-132/19: Προσφυγή της 26ης Φεβρουαρίου 2019 — Ashworth κατά Κοινοβουλίου

29.4.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/56
            
         
      Προσφυγή της 26ης Φεβρουαρίου 2019 — Ashworth κατά Κοινοβουλίου
      (Υπόθεση T-132/19)
      (2019/C 148/55)
      Γλώσσα διαδικασίας: η γαλλική
      
         Διάδικοι
      
      
         Προσφεύγων: Richard Ashworth (Lingfield, Ηνωμένο Βασίλειο) (εκπρόσωποι: A. Schmitt και A. Waisse, avocats)
      
         Καθού: Ευρωπαϊκό Κοινοβούλιο
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ενωθεί η παρούσα υπόθεση με την υπόθεση που εισήχθη από τον Salvador Garriga Polledo και τους 45 λοιπούς προσφεύγοντες κατά του Ευρωπαϊκού Κοινοβουλίου στις 19 Φεβρουαρίου 2019 (υπόθεση T-102/19) βάσει του άρθρου 68 του Κανονισμού Διαδικασίας του Γενικού Δικαστηρίου λόγω συνάφειας των δύο υποθέσεων·
               
            
                  —
               
               
                  εφόσον κρίνεται απαραίτητο, ως μέτρο οργάνωσης της διαδικασίας ή μέτρο διεξαγωγής αποδείξεων, να υποχρεώσει το Ευρωπαϊκό Κοινοβούλιο να προσκομίσει τις γνωμοδοτήσεις της νομικής υπηρεσίας του Ευρωπαϊκού Κοινοβουλίου, οι οποίες φέρονται να εκδόθηκαν στις 16 Ιουλίου 2018 καθώς και στις 3 Δεκεμβρίου 2018, με επιφύλαξη ως προς την ακριβή ημερομηνία, αλλά εν πάσει περιπτώσει πριν από την υιοθέτηση της απόφασης που έλαβε το προεδρείο του Κοινοβουλίου στις 10 Δεκεμβρίου 2018 και η οποία τροποποιεί τα Μέτρα Εφαρμογής του Καθεστώτος των Βουλευτών του Ευρωπαϊκού Κοινοβουλίου (ΕΕ 2018, C 466, σ. 8, στο εξής: Μέτρα Εφαρμογής)·
               
            
                  —
               
               
                  να ακυρώσει την προαναφερθείσα απόφαση του προεδρείου του Κοινοβουλίου της 10ης Δεκεμβρίου 2018 που τροποποιεί τα Μέτρα Εφαρμογής του Καθεστώτος των Βουλευτών του Ευρωπαϊκού Κοινοβουλίου, κατά το μέρος που τροποποιεί το άρθρο 76 των Μέτρων Εφαρμογής (αιτιολογικές σκέψεις 5 και 6, άρθρο 1, παράγραφος 7) και το άρθρο 2 κατά το μέρος που αφορά το άρθρο 76 των Μέτρων Εφαρμογής της ως άνω απόφασης), άλλως, κατά το μέρος που θεσπίζει εισφορά 5 % επί των συντάξεων που θεμελιώνονται από 1η Ιανουαρίου 2019 ή, άλλως, εάν τα προαναφερθέντα στοιχεία δεν μπορούν να διαχωρισθούν από την υπόλοιπη προσβαλλόμενη πράξη, να ακυρώσει την ως άνω απόφαση στο σύνολό της·
               
            
                  —
               
               
                  να καταδικάσει το Κοινοβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει πέντε λόγους ακυρώσεως.
      
                  1.
               
               
                  Με τον πρώτο λόγο προβάλλεται η καθ’ ύλην αναρμοδιότητα του προεδρείου.
                  
                              —
                           
                           
                              Αφενός, η προσβαλλόμενη πράξη εξεδόθη κατά παράβαση του Καθεστώτος των Βουλευτών του Ευρωπαϊκού Κοινοβουλίου που θεσπίστηκε με την απόφαση 2005/684/ΕΚ Ευρατόμ του Ευρωπαϊκού Κοινοβουλίου, της 28ης Σεπτεμβρίου 2005, (ΕΕ 2005, L 262, σ. 1) (στο εξής: Καθεστώς). Η προσβαλλόμενη πράξη έρχεται ιδίως σε αντίθεση προς τις διατάξεις του άρθρου 27 του Καθεστώτος που επιβάλλει τη διατήρηση των «κτηθέντων δικαιωμάτων» και των «προσδοκιών δικαιώματος».
                           
                        
                              —
                           
                           
                              Αφετέρου, η προσβαλλόμενη πράξη επιβάλλει φόρο θεσπίζοντας ειδική εισφορά 5 % επί του ονομαστικού ποσού της σύνταξης, μολονότι η θέσπιση φόρου δεν εμπίπτει στο πεδίο αρμοδιοτήτων του προεδρείου κατά το άρθρο 223, παράγραφος 2, ΣΛΕΕ.
                           
                        
            
                  2.
               
               
                  Με τον δεύτερο λόγο προβάλλεται παράβαση ουσιώδους τύπου.
                  
                              —
                           
                           
                              Αφενός, στο προεδρείο καταλογίζεται ότι υιοθέτησε την προσβαλλόμενη πράξη κατά παράβαση των κανόνων που προβλέπονται στο άρθρο 223 ΣΛΕΕ.
                           
                        
                              —
                           
                           
                              Αφετέρου, η προσβαλλόμενη πράξη δεν είναι επαρκώς αιτιολογημένη και, κατά συνέπεια, παραβιάζεται η υποχρέωση αιτιολογήσεως που προβλέπεται στο άρθρο 296, δεύτερο εδάφιο, ΣΛΕΕ, και στο άρθρο 41, παράγραφος 2, στοιχείο γ', του Χάρτη των Θεμελιωδών Δικαιωμάτων της Ευρωπαϊκής Ένωσης.
                           
                        
            
                  3.
               
               
                  Με τον τρίτο λόγο προβάλλεται προσβολή των κτηθέντων δικαιωμάτων και των προσδοκιών δικαιώματος και παραβίαση της αρχής της δικαιολογημένης εμπιστοσύνης.
                  
                              —
                           
                           
                              Αφενός, η προσβαλλόμενη απόφαση προσβάλλει τα κτηθέντα δικαιώματα και τις προσδοκίες δικαιώματος τα οποία προκύπτουν τόσο από τις γενικές αρχές του δικαίου όσο και από το Καθεστώς, το οποίο επιτάσσει ρητώς να διατηρούνται «πλήρως» (άρθρο 27).
                           
                        
                              —
                           
                           
                              Αφετέρου, η προσβαλλόμενη απόφαση παραβιάζει την αρχή της δικαιολογημένης εμπιστοσύνης.
                           
                        
            
                  4.
               
               
                  Με τον τέταρτο λόγο προβάλλεται παραβίαση της αρχής της αναλογικότητας και των αρχών της ίσης μεταχείρισης και της απαγόρευσης των διακρίσεων.
                  
                              —
                           
                           
                              Αφενός, οι προσβολές των δικαιωμάτων των προσφευγόντων είναι δυσανάλογες προς τους σκοπούς που επιδιώκει η προσβαλλόμενη πράξη.
                           
                        
                              —
                           
                           
                              Αφετέρου, η προσβαλλόμενη πράξη πρέπει να ακυρωθεί λόγω παραβίασης των αρχών της ίσης μεταχείρισης και της απαγόρευσης των διακρίσεων.
                           
                        
            
                  5.
               
               
                  Με τον πέμπτο λόγο προβάλλεται παραβίαση της αρχής της ασφάλειας δικαίου και η απουσία μεταβατικών μέτρων.
                  
                              —
                           
                           
                              Αφενός, η προσβαλλόμενη πράξη παραβιάζει την αρχή της ασφάλειας δικαίου κατά το μέρος που επιφέρει παρατύπως αποτελέσματα με αναδρομική ισχύ.
                           
                        
                              —
                           
                           
                              Αφετέρου, η προσβαλλόμενη απόφαση παραβιάζει την αρχή της ασφάλειας δικαίου στο μέτρο που δεν προβλέπει μεταβατικά μέτρα.